钦定古今图书集成/明伦汇编/官常典/第064卷 > 高阳元王珪
## 钦定古今图书集成/明伦汇编/官常典/第064卷 > 高阳元王珪

按《晋书安平献王传》：“献王孚子高阳元王珪，字子璋，
少有才望，魏高阳乡侯，历河南令，进封浈阳子，拜给
事黄门侍郎。武帝受禅，封高阳王，邑五千五百七十
户，历北中郎将，督邺城守诸军事。泰始六年入朝，以
父孚年高，乞留供养，拜尚书，迁右仆射。十年薨，诏遣
兼大鸿胪持节监护丧事，赠车骑将军，仪同三司。”珪
有美誉于世，而帝甚悼惜之。无子，诏以太原王辅子
缉袭爵。缉立五年，咸宁四年薨，谥曰哀。无子，太康二
年，诏以太原王瓌世子颙子讼为缉后，封真定县侯。